Frá uppskeruhátíð Ungskálda á Amtsbókasafninu fyrr í dag . Frá vinstri : Sandra Marín Kristínardóttir , Kristín Árnadóttir , Sigríður Kristjana Ingimarsdóttir , Björn Þorláksson og Lilla Steinke . Daniel Ben átti því miður ekki heimangengt . Ljósmynd / Ragnar Hólm / Akureyrarstofa . Lilla Steinke er Ungskáld Akureyrar 2019 , en úrslit í ritlistakeppni Ungskálda voru kunngerð á Amtsbókasafninu á Akureyri síðdegis í dag . Sandra Marín Kristínardóttir hlaut önnur verðlaun og Daniel Ben þriðju verðlaun . Verðlaunin hlaut Lilla fyrir ljóð sitt Ég heyri rödd þína í rigningunni , samkvæmt því sem fram kemur í fréttatilkynningu frá Akureyrarbæ , sem heldur utan um verkefnið . Í tilkynningu segir að Ungskáldaverkefnið sé hið eina sinnar tegundar á Íslandi og að markmiðið með því sé að hvetja ungt fólk á aldrinum 16 - 25 ára til skapandi skrifa . Verkefnið hefur vaxið og dafnað vel á síðustu árum og umfang þess aukist . Nóg hefur verið um að vera undanfarinn mánuð fyrir ungt fólk með áhuga á ritlist . Í byrjun nóvember var haldin ritlistasmiðja Ungskálda í Verkmenntaskólanum . Leiðbeinendurnir voru rithöfundarnir Stefán Máni og Bryndís Björgvinsdóttir sem jusu úr viskubrunnum sínum og leiðbeindu ungmennunum . Smiðjan var opin öllum á aldrinum 16 - 25 ára og þátttakendum að kostnaðarlausu . Í framhaldinu var blásið til ritlistakeppni Ungskálda , sem Lilla Steinke vann sem áður segir . Efnileg ungskáld lásu upp eigin verk og annarra og aðrir komu einfaldlega til þess að hlusta og njóta . Í dómnefnd ritlistakeppninnar að þessu sinni voru þau Sigríður Kristjana Ingimarsdóttir , bókmenntafræðingur , Kristín Árnadóttir , fyrrverandi íslenskukennari við Verkmenntaskólann á Akureyri , og Björn Þorláksson , rithöfundur og fyrrum bæjarlistamaður .